Ńdɔ fɔ́ɔ́ Salomóŋ á ngáman tógǎn bənyiá bodo bə́sə̄ yā ayɔŋ Ísraɛ̂l á dzāl díé, á Yērúzalɛm, a tádigi ai bətə́bə̄ bə́ ósú yā ńnam, a lada ai bədzóe bə́sə̄ yā mə̄ndá mə́ bǒd yā Ísraɛ̂l, ḿból yə́ nâ á vāā Árka Amvóé Ǹtondôbə á dzāl Dávid á Síon. 2Ísraɛ̂l ásə a manə́ á fɔ́ɔ́ tógan ábə ǹkúkúmá Salomóŋ á ngɔn abóg ńnam, Etánim, yǎ e ngábə́ ngɔn zamgbála yǎ ḿbū. 3Á suan bǒd yā Ísraɛ̂l bə́ ngáman suan, ńdɔ bəfada bə́ ngábódō Árka Amvóé. 4Bə́ bɛ́də́ ai Árka Amvóé Ǹtondôbə, ai é ténde e ngábə́ Âbáá Bítógán ai é byə́m bí ólugú Ǹtondôbə bísə̄ bí ngábə́ ábāā; bəfada ai bəlevíten ḿbɔ̄ bə́ ngábə́ bə́gə́ byā. 5Ǹkúkúmá Salomóŋ ai Ísraɛ̂l ásə yǎ á ngábə́ ai nyé, bə́ tə́bə́ hḿ naa bávə̄ mə̄túnuŋa ósū Árka vá, tɔ nâ miǹtómbá, tɔ nâ nyag, təge ai aláŋá, ḿból bí ngábə́ étítíb. 6Ńdɔ bəfada bə́ ngákə tə́lē Árka Amvóé Ǹtondôbə étīé dzíé, ábúg Tə́mpɛl bə́ lóege nâ Dabir, eyɔn ziŋ M̀FÚFÚB M̀FÚFÚBU, á məfǎb bəkərúbim á sí. 7Məfǎb bəkərúbim mə́ ndāmá hḿ Árka á yób, mə́ búdigi Árka ai mim̀bóŋ míé. 8Mim̀bóŋ mí ngábə́ áyǎb ńdɔ məsú mim̀bóŋ mə́ yéneŋe á ḿfūfúb vóm ósū Ḿfúfúbu; dá təge dzǎm yénē ḿfág yā átān. Mí ngə́lə̄ fə̄ étēde a zaa kwí ámōs dī. 9Dzóm éfə́ é ngábə́ kig á Árka étēde, və mə́kɔ́g mə́ Mvéndé mə́bɛ̄, yā Mósɛs a ngáfudi, á ńkǒl Hórɛb, məkɔ́g mə́ Élad Amvóé yā Ńtondôbə a ngálad ai bɔ́n bə́ Ísraɛ̂l, ábōg bə́ kódogo á ńnǎm Égîptɛn. 10Ńdɔ̄ hḿ lázu bɔ̌ naa, ábōg bəfada bə́ kwî ai M̀FÚFÚB M̀FÚFÚBU, ǹkúd ó dzyé fɔ́ɔ́ á Ndá Ǹtondôbə á túd. 11Bəfada təgě fə ai atə́bə́ yə̄ átə́bə̄ nə́ bə́ bɔ esíé dzábá, ású ńkúd nyú, amú dúmá Ńtondôbə á ngáman dzálá Ndá Ǹtondôbə á túd. 12Ńdɔ̄ hḿ Salomóŋ ā zu dzó naa: «Ǹtondôbə a dzó naa a diŋ tɔ́bɔ́ á ńkūd étē.